次韻蘇伯茂立春日雪
作者：許及之
朝代：宋

paragraphs: 從事青州初入幕，子墨梁園新有作。
春工試手欲成妍，滕六蜚英良不惡。
初看到地潤却無，旋喜積威乾更落。
鋪簷羃砌遍匿瑕，壓瘴埋蝗廣求瘼。
藍田種玉夜生苗，吳娃擘繭朝盈箔。
認巢無處疑昏鴉，斂翅有蹤驚瘦鶴。
一庭柳絮漾東風，千樹梨花醉西郭。
犯寒覓句覺詩清，賈勇行杯疑酒薄。
頗煩造物相料理，頓使幽懷渺綿邈。
回看稚子失啼饑，想見田家爾應樂。